গাজীপুর, বাংলাদেশনিউজ২৪x৭.কম  গাজীপুরের শ্রীপুরে পুলিশের একজন এএসআইকে গণধোলাইয়ে  ঘটনায় বৃহস্পতিবার রাতে আদিবাসী নেতা ডেভিডসহ ১৬ জনকে আসামী করে থানায় মামলা করা হয়েছে। অন্যদিকে, গণধোলাইয়ে আহত পুলিশের এএসআই রেজাউল করিম চিকিৎসা নিচ্ছেন ঢাকা মিডিক্যাল কলেজ হাসপাতালে।  পুলিশ আদিবাসী নেতার বাড়িতে মাদক উদ্ধারের অভিযান চালানোর কথা বললেও যাদের বাড়িতে ঘটনা তারা পুলিশের বিরুদ্ধে রাতের অন্ধকারে সাদা পোষাকে গিয়ে টাকা দাবির অভিযোগ তুলছেন।  স্থানীয় সুত্র জানায়, জেলার শ্রীপুর উপজেলার কেওয়াচালা গ্রামের খ্রিস্টান পল্লীর উপজেলা ট্রাইবাল ওয়েলফেয়ার অ্যাসোসিয়েশনের নেতা আদিবাসী ডেভিড গাবিলের ছেলে  শারীরিক প্রতিবন্ধি জন পল সাংমার বাড়িতে সাদা পোষাকে পুলিশ ও কয়েকজন আনসার হানা দেয় বুধবার (১ ডিসেম্বর) রাত সাড়ে ১০টার দিকে। ওই বাড়ির লোকজন জানান, ঘটনার সময় বিদ্যুৎবিহীন অন্ধকারে কয়েকজন লোক জোর করে দরজা ভেঙে তার ঘরে ঢুকে চোলাই মদ দাবি করে। তা দিতে না পারায় তারা নগদ টাকা দাবি করে এবং ঘরের কিছু জিনিসপত্র ভাঙচুর করে। তাতে বাড়ির লোকজন ডাকাত ডাকাত বলে চিৎকার শুরু করলে আশপাশের লোকজন ছুটে এসে তাদের পাকড়াও করে গণধোলাই দেয়।  এ সময় রেজাউল করিম নামে এক ব্যক্তি নিজেকে পুলিশের লোক বলে পরিচয় প্রদান করে। পরে তার পরিচয়পত্র  দেখাতে না পারলে আবারও জনতা তার ওপর চড়াও হয়। আহত পুলিশের এস আই রেজাউল করিমকে প্রথমে শ্রীপুর উপজেলা হাসপাতালে নেয়া হয়। পরে গুরুতর অবস্থায় তাকে পাঠানো হয় ঢাকা মেডিক্যাল কলেজ হাসপাতালে। ঘটনার সময় রেজাউল করিমের পিস্তল খোয়া যায় । রাতেই একদল পোশাকধারী পুলিশ এসে জন পল ও তার বাবা ডেভিড গাবিলকে পিস্তলটি উদ্ধার করে দিতে বলে। তা দিতে ব্যর্থ হওয়ায় ডেভিড গাবিলকে মারধোর করা হয়। ভোর ৪টার দিকে পুলিশের খোয়া যাওয়া অস্ত্রটি উদ্ধার হয়।  এ ব্যাপারে শ্রীপুর থানার ভারপ্রাপ্ত কর্মকর্তা নাজমুল হাসান ভূঁইয়া জানান, ডেভিড গাবিলের  বাড়িতে পুলিশ গিয়েছিল মাদকদ্রব্য উদ্ধার করতে। অসাবধানবশত রেজাউল করিমের অস্ত্রটি হারিয়ে যায়। পরে তার অস্ত্রটি পাওয়া যায়। ওই বাড়িতে চোলাই মদের উৎপাদন, বিক্রি এবং সরবরাহ হওয়ার ব্যাপারে জেনেই পুলিশ হানা দেয়। পুলিশের টাকা চাওয়া ও মদ দাবি করার বিষয়টি সত্য নয়।  থানার ওসি (তদন্ত) আব্দুল মোতালেব মিয়া জানান, পুলিশের কর্তব্য কাজে বাধা দিয়ে আহত করার ঘটনায় থানায় ১৬ জনকে সনাক্ত এবং অজ্ঞাত আরো লোকজনকে আসামী করে মামলা হয়েছে বৃহস্পতিবার রাতে। তবে কাউকে এখনো গ্রেফতার করা সম্ভব হয় নি।  বাংলাদেশনিউজ২৪x৭.কম/প্রতিনিধি/এসএ.